google/wiki40b huggingface dataset:
עדי לב

ביוגרפיה

עלתה לישראל בשנת 1969, בגיל 16. למדה בחוג לתיאטרון של אוניברסיטת תל אביב ובבית צבי – בית הספר הגבוה לאמנויות הבמה והשתלמה בסדנת משחק בניו יורק, בשנות ה-70 של המאה ה-20. החלה את דרכה כשחקנית בתיאטרון הבימה.
בשנת 1984 העלתה את הצגת היחיד "לואיזה בוכה לואיזה צוחקת", במרכז התרבות "צוותא".
כתבה מחזה יחיד, "תפקידים שלא שיחקתי", בשיתוף עם הבמאית והמורה למשחק, סופי מוסקוביץ'.
השתתפה בסרטי הקולנוע תלווה לי את אשתך (בבימוי זאב רווח, 1988), "מי האבא?", (בבימוי אלי קנר, 1996) וכנפיים שבורות (תסריט ובימוי ניר ברגמן, 2002). בתיאטרון הופיעה ב-1999 במחזמר עלובי החיים (מחזמר) בתיאטרון הקאמרי, בתפקיד גברת תנרדייה.
בטלוויזיה השתתפה בסדרה תמונות יפואיות. הסדרה שודרה בערוץ 3 בכבלים בשנים 1995–1996. כמו כן, הופיעה ב-2002 בסרט סוחרי גומי, על פי מחזהו של חנוך לוין, בבימוי זאב רווח.
נישאה ב-1981 לפטר ורטהיימר, נגן כלי נשיפה, שחקן קולנוע ותיאטרון. לזוג נולדו בן ובת. הבת, שירלי ורטהיימר, היא מדבבת. לב נפטרה ב-2006 לאחר מאבק במחלת הסרטן.
חופשיי הגליל

"חופשיי הגליל" (בערבית: أحرار الجليل) היא חוליית טרור של ערביי ישראל, שפעלה בכפר כנא ובכפר מנדא בשנים 2003–2004. החוליה נחשפה בשנת 2004 וחבריה נעצרו. לאחר חשיפת החוליה ממשיכים גורמים עלומי שם להזדהות בשם זה, ולקבל את האחריות על פיגועי טרור, המבוצעים לרוב על ידי אנשים יחידים, שלא ניתן להוכיח את הקשר שלהם לארגון כלשהו, ואשר לא שרדו את הפיגוע שביצעו.

החולייה

תחילת הארגון בהתארגנות של מספר תושבי כפר כנא וכפר מנדא בשנת 2002. ב-18 באפריל 2004 ירו חברי החוליה עלא מוסא ומוחמד חטיב לעבר רכבי סיור של משמר הגבול בצומת בית רימון. הפיגוע סוכל, חטיב נהרג ומוסא נעצר. הסתבר כי הנשק בו השתמשו הוא נשקו של החייל אולג שייחט שנחטף ונרצח מספר חודשים לפני כן, ואשר אחרים נעצרו, הואשמו, והודו ברציחתו. מעצרו של מוסא הוביל למעצר חברים נוספים. חברי החוליה שנעצרו הודו ברצח שייחט. ביולי 2004 דקר אחיו של חטיב חייל בצומת גולני, בטענה כי המדובר בנקמה על מות אחיו.
תיאטרון הטכניון

תיאטרון הטכניון הוקם בשנת 1986 במסגרת מצומצמת, כחלק מהמחלקה ללימודים הומניסטיים ואמנויות. המייסד היה פרופ' אוריאל זוהר, המשמש בה עד היום כבמאי ומורה. בתיאטרון מועברים שבעה קורסים, ולומדים בו כ-300 סטודנטים מדי שנה. התיאטרון העלה עד כה למעלה מ-52 הצגות בסגנונות שונים, חלקן מאת חנוך לוין ויהושע סובול. בין היתר, ניתן לציין מחזות קלאסיים מאת מולייר, שייקספיר, פייר דה מאריבו, הנריק איבסן וברנרד שו. הועלו גם הצגות מאת אוריאל זוהר עצמו, וכן הצגות מפרי עטם של השחקנים. התיאטרון מתפתח במיוחד בתחום תיאטרון הפרינג'. הוא מוזמן לפסטיבלים אוניברסיטאיים רבים בעולם, וזוכה להכרה בינלאומית.

שמות הקורסים

אסתטיקה של בימוי, במאים ידועי שם (דוגמת פיטר ברוק), דרמה ישראלית, כתיבת מחזות, הפקת הצגות, משחק ובימוי ותיאטרון רפואי-שמשי-רוחני.
רייצ'ל ניקולס

ביוגרפיה

רייצ'ל ניקולס, בתם של אליסון וג'ים נולדה בעיר אוגוסטה שבמדינת מיין. היא למדה בבית הספר התיכון קוני, שם התחרתה בקפיצה לגובה. ניקולס אמרה בראיון מסוים שבצעירותה היא לקחה שיעורי ריקוד ברמה מובנית במשך מספר שנים כדי שתהיה מסוגלת לשלוט בעצמה. עם סיום לימודיה בשנת 1998, היא נרשמה לאוניברסיטת קולומביה שבעיר ניו יורק שם כיוונה לקריירה בוול סטריט. יום אחד, סוכנת דוגמנות הבחינה בה וניקולס הוזמנה לעבוד בפריז. בסופו של דבר היא שילמה את שכר הלימוד שלה מההכנסות בעבודת הדוגמנות. היא עבדה בקמפיין פרסום עבור חברות הביגוד והקוסמטיקה; אברקרומבי אנד פיץ', לוריאל וGuess. היא גם הנחתה מספר תוכניות ספיישלים בערוץ המוזיקה MTV. ניקולס למדה כלכלה ופסיכולוגיה, בנוסף גם דרמה. היא סיימה את לימודיה באוניברסיטת קולומביה בשנת 2003 עם תואר כפול במתמטיקה וכלכלה.

קריירה

בשנת 2000 ניקולס קיבלה תפקיד בדרמה הרומנטית סתיו בניו יורק, שנתיים לאחר מכן היא שיחקה בפרק בעונה הרביעית של הסדרה סקס והעיר הגדולה, היא אמרה שאותו יום שהייתה על הסט בסדרה גרם לה לרצות ולקחת יותר ברצינות את עולם המשחק. מאוחר יותר באותה השנה היא לוהקה לתפקיד מרכזי בסרט טיפשים בהפסקה שנייה: כשהארי פגש את לויד אשר היה פריקוול לסרט טיפשים בלי הפסקה משנת 1994. בשנת 2005 היא קיבלה תפקיד ראשי בתוכנית הטלוויזיה, דרמת הפשע The Inside אשר בוטלה לאחר עונה אחת. ניקולס זכתה להכרה כאשר שיחקה בתפקיד רייצ'ל גיבסון בעונה האחרונה של סדרת האקשן זהות בדויה (2006-2005) ובסרט האימה אימה באמטוויל משנת 2005.
בשנת 2007 היא כיכבה לראשונה בתפקיד ראשי בסרט המותחן P2, שבו היא משחקת כאשת עסקים אשר נלכדת בתוך חניון ציבורי עם מאבטח מטורף. בשנת 2008 היא שיחקה בתפקיד קטן בסרט The Sisterhood of the Traveling Pants 2, ניקולס לוהקה לסרט סטארטרק משנת 2009 כבר מנובמבר 2007 אך בשל סודיות הפרויקט ניקולס אפילו לא ידעה מה תפקידה במשך כחודש.
ניקולס לוהקה גם לסרט ג'י. איי. ג'ו כוח המחץ משנת 2009 ואף עברה אימוני כושר וקרב לקראת משחקה במספר סצנות בסרט. בשנת 2010 שיחקה במותחן העצמאי "מסקדה" לצד נורמן רידוס.
בשנת 2011 שיחקה ניקולס בסרט החרב וכושפות קונאן הברברי.
היא גם הופיעה בסרט אלכס קרוס משנת 2012 אשר איכזב בקופות.
כיום ניקולס משחקת בתפקיד ראשי בתוכנית הטלוויזיה הקנדית רצף הזמן, התוכנית מתמקדת בקונפליקט בין קצינת משטרה (ניקולס) לקבוצת מורדים משנת 2077 אשר נסעו בזמן יחד עם השוטרת אל ונקובר, קנדה של שנת 2012. התוכנית עלתה לאוויר ב-27 במאי 2012 בערוץ הקנדי Showcase. העונה הראשונה מכילה 10 פרקים, פרק הבכורה הצליח למשוך 900 אלף צופים והפך לפרק היחיד הכי נצפה ברשת שידור זו. הסדרה המשיכה לעונה שנייה באפריל 2012 ונגמרה באוגוסט של אותה שנה, העונה שלישית עלתה לשידור ב-17 במרץ 2014. התפקיד בסדרה זו הניב לה פרס ראשון בקריירה שלה כשחקנית כשזכתה בפרס קונסטלציה לשחקנית הטובה ביותר לסדרת מדע בדיוני.
היא כיכבה לצד ניקולס קייג' בסרט "Rage" משנת 2014 שם היא גילמה את אשתו של עבריין לשעבר אשר מחפש אחר צדק לאחר שהבת שלהם נחטפת. בשנת 2016, היא שיחקה בסרט האימה סכנה מבפנים.

חיים אישיים

ניקולס נישאה למפיק הסרטים סקוט סטאבר ב-26 ביולי 2008, באספן. בפברואר 2009 הזוג נפרד עקב מחלוקות ביניהם. ב-30 בדצמבר 2013 ניקולס הודיעה על נישואיה למייקל קרשו, יזם נדל"ן.
אדליידה, נסיכת סקסוניה-מיינינגן

ביוגרפיה

אדליידה נולדה ב-13 באוגוסט 1792 במיינינגן שהשתייכה לדוכסות סקסוניה-מיינינגן, לגאורג הראשון, דוכס סקסוניה-מיינינגן, וללואיזה אלאונורה, נסיכת הוהנלוהה-לאנגנבורג, בתו של כריסטיאן אלברכט, נסיך הוהנלוהה-לאנגנבורג.
לאחר מותה של הנסיכה שרלוט מוויילס, מי שהייתה אמורה להיות מלכת אנגליה ברבות הימים, נאלץ דודה, אחי-אביה, ויליאם הנרי להינשא. אף על פי שהייתה לו פלגש שילדה לו עשרה ילדים, ויליאם הנרי, כמי שהתעתד להפוך למלכה של הממלכה המאוחדת, היה זקוק לילדים חוקיים. הוא בחר להנשא לאדליידה הצעירה ממנו ב-27 שנים. הם נישאו ב-11 ביולי 1818 בארמון קיו שבלונדון. בני הזוג נפגשו לראשונה רק שבוע קודם לכן, ב-4 ביולי במלון ברחוב בונד.
למרות ההתחלה הלא-רומנטית של הקשר ביניהם, הקשר בין בני הזוג שגשג: הם עברו להתגורר בהנובר, וויליאם שיפר את התנהגותו הפרועה: הוא הפסיק לשתות לשוכרה, מיתן את סגנון דיבורו ונימוסיו השתפרו.
למרות מספר הריונות, לאדלייד ולבעלה לא נולדו ילדים שהגיעו לבגרות.
לאחר מות גיסה, ג'ורג' הרביעי, מלך הממלכה המאוחדת הפך בעלה ויליאם למלך הממלכה המאוחדת. אחד מצוויו הראשונים היה הקניית פארק בושי לאדלייד למשך כל ימי חייה. היא ובעלה הוכתרו ב-8 בספטמבר 1831 במנזר וסטמינסטר. המלכה אדלייד הייתה אהובה בקרב הציבור האנגלי, בגלל אדיקותה, צניעותה וטוב ליבה כמו גם מות ילדיה הטראגי. היא התייחסה בחביבות לאחייניתה, הנסיכה ויקטוריה (מי שהפכה מאוחר יותר לוויקטוריה, מלכת הממלכה המאוחדת).
אדלייד, שהגיעה מבית ליברלי מאוד (ממלכת אביה הייתה היחידה באותה תקופה שהתירה הדפסת ביקורת על השליט), לא הייתה מעורבת בפוליטיקה האנגלית ולא הביעה את דעתה במחלוקות של אותה תקופה. עם זאת, ניתן לשער כי לדעתה הייתה השפעה בהסכמת בעלה לחוק הרפורמה של 1832. חוסר הסכמתה להביע תמיכה בצדדי הפוליטיקה הביאו לשמועות מרושעות על כך שהיא מנהלת רומן עם אישים שונים (דבר ללא כל ביסוס היסטורי).
ב-20 ביוני 1837, מת בעלה, ואדלייד הפכה למלכה האלמנה הראשונה אחרי למעלה ממאה שנים. היא מתה שתים-עשרה שנים לאחר מכן, תחת שלטון אחייניתה - ויקטוריה, מלכת הממלכה המאוחדת, ב-2 בדצמבר 1849, ונקברה בכנסיית סט. ג'ורג' בטירת וינדזור.
ויקטוריה, הנסיכה המלכותית נקראה אדלייד על שם דודת אמה.
חומה דאקית

חומה דאקית (בלטינית Murus dacicus), היא שיטה לבניית חומות של מצודות שנמצאה רק במצודות הדאקיות.
הדאקים בנו את חומות מצודותיהם, חומות ברוחב שלושה מטרים וגובה מ-4 עד 10 מטרים, משתי מחיצות אבני גזית שחלל ביניהן. שתי המחיצות היו מחוברות בקורות עץ והחלל בין המחיצות מולא באדמה ובאבנים לא מעובדות.
חומות המצודות הדאקיות של הרי אורשטיה נבנו בשיטה זו.
אבי דומב

ביוגרפיה

בעל תואר ראשון בכימיה מאוניברסיטת בר-אילן, בוגר מדעי הרוקחות מהאוניברסיטה העברית בירושלים ובעל תואר דוקטור לכימיה אורגנית וכימיה פולימרית מהאוניברסיטה העברית. את תקופת הפוסט-דוקטורט עשה במכון למדעי הרוקחות בפאלו אלטו ובבית הספר לרפואה של אוניברסיטת הרווארד. שימש כעמית מחקר במחלקה לכימיה אורגנית שבמכון הטכנולוגי של מסצ'וסטס. 
שימש כמדען בכיר במכון למחקר ביולוגי ומרצה בכיר לכימיה תרופתית באוניברסיטה העברית בירושלים. משנת 1991 מכהן כפרופסור לכימיה-תרופתית וחומרי טבע בפקולטה לרפואה של האוניברסיטה העברית.
בשנים 2007 עד 2012 כיהן כראש המחלקה לזיהוי פלילי במשטרת ישראל בדרגת תת-ניצב. 
ב-2014 מונה לנשיא מכללת עזריאלי להנדסה.
נשוי לאורלי ואב לארבעה ילדים.
דניאל פרסקי

תולדות חייו

פרסקי נולד במינסק שברוסיה הלבנה ליצחק הלוי פרסקי, ממשפחת רבי חיים מוולוז'ין, קצב, שוחט וסופר סת"ם, ולרבקה מאנישביץ. למד בחינוך מסורתי ויה פעיל מגיל צעיר באגודות ציוניות שונות באזור מגוריו. בשנת 1904 גויס לצבא הצאר ונשלח לעיר לייפאיה שבלטביה, ואחרי חודש הצליח להשתחרר. ב-1906 היגר לארצות הברית והיה לכותב פורה של רשימות פובליציסטיות וספרותיות בעיתון "הדֹאר". כן היה עורך-שותף של כתב העת "הַתֹּרֶן" (יחד עם ש"מ מלמד). חלק ניכר ממאמריו עסקו בשפה העברית. כן היה מורה בסמינר העברי למורים "הרצליה" בניו יורק. 
פרסקי ערך מספר כתבי עת לנוער, בהם "עדן" (1924-1925) ו"הדאר לנוער" (1934-1946) ובהם שעשועי לשון רבים, בדיחות ומערכונים מקוריים, מעובדים ומתורגמים. בין היתר היה מחבר התשבץ העברי הראשון, שפורסם בשנת 1924 בשם "חידת שתי וערב" בשבועון לילדים "עדן".
כן עיבד יחד עם אברהם יצחק איגוס סיפורים לילדים מתוך ספרו של חיים נחמן ביאליק "ויהי היום", במטרה לספק ספרות עברית ליהודי ארצות הברית. 
בין 1957 ל-1961 פרסם בהמשכים מילון עברי-אנגלי לנוער בשם "המילון שלי"/My Dictionary. 
בשנת 1927 יצא לאירופה, ביקר בעיר ילדותו כמו גם בווילנה ובביאליסטוק ובארץ ישראל. בשנת 1933 שב לניו יורק.
מנחם מנדל משקלוב

תולדותיו

רבי מנחם מנדל היה בנו של רבי ברוך בענדיט ואחיו של וולף (זאב), שהיה מגיד בעיירות הלוסק ונשוויז. משפחתו מתייחסת לרבי יהודה יידל אב"ד קוולי, מחבר הספר "קול יהודה", שכתב יחוסו עולה עד לרבי יהודה הנשיא.
שימש את הגר"א בשתי שנותיו האחרונות. הגר"א חיבבו מאוד, וגילה לו מצפוני לבו, ובהם גם דברי קבלה רבים. כמו כן למד עמו משניות בסדר טהרות כולו, וספר משלי עם ביאוריו של הגר"א. רבי מנחם מנדל כתב את שלמד עם הגר"א, והגר"א נהנה מכתיבתו המדויקת. כמו כן העלה על הכתב רבים מהנהגותיו של הגר"א, וביניהם סידר בפרוטרוט את סדר ליל פסח של הגר"א.
אחרי פטירתו של הגר"א בשנת ה'תקנ"ח, נטל על עצמו את מלאכת סידורם והבאתם לדפוס של כתבי הגר"א, יחד עם בניו של הגר"א. ראשונה הדפיסו את הפירוש למשלי, עוד בשנת פטירתו של הגר"א; בשנת ה'תקס"א הדפיסו את הגהות הגר"א לסדר עולם רבה וזוטא, בשנת ה'תקס"ב הדפיס את ספרי "צורת הארץ" ו"תבנית הבית" של הגר"א; בשנת ה'תקס"ג הדפיסו את ביאורו של הגר"א לשולחן ערוך, שרבי ישראל משקלוב סידרו; בשנת ה'תקס"ד הדפיס את פירושו של הגר"א למסכת אבות ושאר המסכתות הקטנות, ובראשם הקדמה מאת רבי מנחם מנדל, המספרת בנפלאותיו של הגר"א; בשנת ה'תקס"ה הדפיס הגדה של פסח עם דברי תורה ומנהגים מאת הגר"א; ובשנת ה'תקס"ו הדפיס את פירושו של הגר"א לספר יצירה.

בארץ ישראל

בשנת ה'תקס"ח התעוררו תלמידי הגר"א לעלות לארץ ישראל. עלייתם בוצעה בשלושה שלבים, בגל הראשון עלו תלמידי הגר"א בראשותו של הרב מנחם מנדל משקלוב. הם הגיעו לטבריה שם התגוררו כבר חסידים מעלייה קודמת, ומשם עברו להשתקע בצפת, כדי להימנע ממחלוקות עם החסידים.
ישנם חוקרים (כדוגמת ד"ר אריה מורגנשטרן) הטוענים שמטרתה של העלייה לארץ ישראל הייתה משיחית. לדבריהם רבי מנחם מנדל ראה בעליה זו פעולה שיש לבצע, בשילוב כוונות קבליות שונות אותן פיתח על בסיס דברי הגר"א, כדי לקרב את הגאולה. חוקרים אחרים (כדוגמת פרופ' ישראל ברטל) חולקים על תפיסה זו, וגורסים שלא היו הבטים משיחיים במניעים לעליה לארץ.
בהיותו בארץ ישראל עמד גם בראש הפועלים לרווחתם הגשמית של העולים, ופעל רבות להשגת מימון מחו"ל ולהקלות שונות. בשנת ה'תקע"ג פרצה מגפה גדולה בצפת, ורבים מתלמידי הגר"א מתו בה. כתוצאה מכך נקלעה הקהילה לחובות כספיים עצומים, ורבי מנחם מנדל הוצרך ללוות סכומי עתק בריבית גבוהה מהגויים.
בשנת ה'תקע"ו עקר רבי מנחם מנדל מצפת, ועלה, יחד עם עוד כעשרים מתלמידי הגר"א, לירושלים. לעזיבה זו גרמה השתוקקותו של רבי מנחם מנדל לגור בציון, וזאת בניגוד לדעתו של רבי ישראל משקלוב שהיה אף הוא ממנהיגי הקהילה בצפת. לרבי מנחם מנדל הצטרף מקורבו, רבי אברהם שלמה זלמן צורף.
רבי מנחם מנדל היה הראשון להקים את הקהילה האשכנזית בירושלים, מאחר שמאז עלייתם הכושלת של רבי יהודה החסיד וחובותיהם העצומים, היה דינו של כל אשכנזי שהגיע לירושלים - מאסר, לערבון לתשלום החוב. בקשריו הטובים של רבי מנחם מנדל עם נוצרים שונים, הצליח להגיע להסדר אודות החוב, ומאז הותרה ישיבתם של אשכנזים בירושלים.
בתחילה שכרו בני הקהילה את החצר בה הייתה ישיבתו של רבי חיים בן עטר, בעל ה"אור החיים", ושם התפללו בימות החול. רישיון לתפילה במקום בשבתות וחגים לא היה להם, ולכן התפללו בשבתות וחגים בפרוזדור שבין ארבעת בתי הכנסת בבית כנסת הרמב"ן. בשנים ה'תק"פ - ה'תקפ"ד פעל רבות, יחד עם רבי אברהם שלמה זלמן צורף, להשגת הכרה משפטית בדבר בעלותם של האשכנזים על שטח בית הכנסת החורבה, וכאשר מאמציהם הוכתרו בהצלחה, בנו שם את בית מדרשם.
רבי מנחם מנדל נפטר בל' בשבט שנת ה'תקפ"ז, ונקבר בבית הקברות בהר הזיתים, ליד קברו של ה"אור החיים".
בין גדולי תלמידיו נמנה רבי יצחק אייזיק חבר.
דגל ניו סאות' ויילס

דגלים קודמים

הדגל הראשון של ניו סאות' ויילס אומץ בשנת 1867 לערך. דגל זה היה נס כחול שעליו האותיות NSW במרכז הדגל. דגל זה עוצב בעקבות חוק ההגנה הימית הקולוניאלית של שנת 1865 אשר הורה שכל כלי השייט הימיים יניפו נס כחול שעליו סמל או שם המושבה.
בשנת 1870 אימצה המושבה דגל שהיה כמעט זהה לדגל של המושבה ויקטוריה. דגל זה היה נס כחול שעליו הצלב הדרומי ומעליו כתר. ההבדל היחיד בין דגל זה לדגל ויקטוריה היה שהכוכבים היו בצבע זהב במקום לבן, ומספר הפינות של הכוכבים (שנע בין חמש לתשע) היה שונה.
הארמייה השישית (האימפריה הגרמנית)

היסטוריה

מפקדה של הארמייה בתחילת הקרבות היה רופרכט, נסיך הכתר מבוואריה. הארמייה כללה בעיקר את יחידות הצבא הבווארי, בתוספת יחידות כלל-גרמניות. במסגרת תוכנית הפלישה הגרמנית לצרפת הוצבה הארמייה באגף השמאלי, באזור לורן. בקרב לורן שנערך באוגוסט 1914 בלמה הארמייה את המתקפה הצרפתית תוך שימוש בטקטיקת נסיגה ומשיכת הכוחות התוקפים לעמדות הגנה מוכנות מראש.
לאחר שהחזית המערבית קפאה על שמריה במלחמת חפירות ממושכת, הועברה הארמייה לאזור לוס שבבלגיה, שם לחמה בקרב איפר הראשון. בהדרגה פוזרו היחידות הבוואריות בארמיות אחרות, והארמייה הפכה להיות כלל-גרמנית.
ב-24 בספטמבר 1915 הותקפה הארמייה השישית על ידי הצבא הבריטי בגז כלור. זו הייתה הפעם הראשונה במלחמה, שבה נעשה שימוש בגז כנשק התקפי. למרות האבידות הקטסטרופיות לגרמנים, לא השכילו הבריטים לנצל את יתרונם, והתקפתם נבלמה לאחר מספר ימים.
ב-28 באוגוסט 1916 מונה רופרכט למפקד קבוצת ארמיות רופרכט (שכללה את הארמיות ה-1, ה-2, ה-6, וה-7), ובמקומו מונה למפקד הארמייה גנרל לודוויג פון פלקנהאוזן.
באפריל 1917 הותקפה הארמייה השישית בידי כח בריטי-קנדי משולב בקרב רכס וימי, במהלך קרב אראס. הארמייה בפיקודו של גנרל לודוויג פון פלקנהאוזן ספגה יותר מ-20,000 אבידות ונהדפה מן הרכס, אותו החזיקו הגרמנים קרוב לשלוש שנים, לאחור.
בעקבות הכישלון בקרב רכס וימי, הודח גנרל פון פלקנהאוזן, ובמקומו מונה ב-23 באפריל 1917 גנרל אוטו פון בלוב. ב-9 בספטמבר 1917 עבר גנרל פון בלוב לפקד על הארמייה ה-14 בקרב קפורטו, ובמקומו מונה גנרל פרדיננד פון קוואסט, שפיקד על הארמייה עד לסיום המלחמה.
במהלך שנת 1918 פעלה הארמייה במסגרת קבוצת הארמיות של רופרכט, נסיך הכתר מבוואריה. ב-9 באפריל 1918 תקפה הארמייה את הכוחות הבריטיים בפלנדריה בקרב איפר הרביעי כחלק ממתקפת האביב הגרמנית, ובתחילה זכתה להצלחה מרובה, אך לבסוף נבלמה על ידי הבריטים. באוגוסט 1918 הותקפה הארמייה על ידי כוחות מדינות ההסכמה במסגרת מתקפת מאה הימים, ונאלצה לסגת מעמדותיה. נסיגת הארמייה נמשכה עד סיום המלחמה.
לאחר כניעת גרמניה בנובמבר 1918, הוחלט על פירוק הצבא הגרמני. בעקבות כך פורקה הארמייה השישית ב-29 בינואר 1919.
אגם לואיז

מקור השם

האגם, ששמו הראשון היה "אגם הדגים הקטנים" (lake of the little fishes), קרוי על שם הנסיכה לואיז קרוליין (1848-1939), בתה הרביעית של המלכה ויקטוריה. היא הייתה אשתו של מושל קנדה דאז, ג'ון קמפבל.

מסלולי הליכה

מן האגם יוצאים מסלולי הליכה רבים, שביניהם ניתן למנות את המסלול לבית התה אגם אגנס, מסלול שאורכו כ-3.4 קילומטרים לכיוון אחד, והוא כולל עלייה מתונה לאורך כל הדרך.
עוד מסלול, גם הוא מגיע לבית תה, אך אחד אחר, שנמצא למרגלות קרחון ויקטוריה. המסלול מקיף את חלקו הצפוני של האגם, אורכו כ- 7 קילומטרים לכיוון, ורובו מישורי.
עכסן עכני

מאפיינים

נחש זה מגיע לאורך 43-80 ס"מ והוא בעל צבע אפרפר בהיר עם רצועות חומות-צהובות. הזנב מורכב מעכס צהוב והראש מגודל. בצורתו העכסן מזכיר את העכנים או את נחשי הביטיס של מדבריות אפריקה ואסיה ומכאן שמו. 
הידמות זו נגרמת בעיקר מתנועתו הגלית המתפתלת של הנחש מעל דיונות החול. בחצותו את המדבר הוא מרים את פלג הגוף התחתון שלו למעלה ומעלה את ראש וצווארו למעלה כדי שלא יגעו בחול החם. לאחר מכן הוא מוריד אותם ומעלה את פלג הגוף התחתון כך שלא יגע בקרקע.
הוא מצוי באדמות יבשות של מדבר ואזורי סלעים חמים ויכול לשרוד בלי לשתות הרבה. הוא פעיל בעיקר בלילה וניזון מטרף של מכרסמים, לטאות וציפורים.
דאב קמרון

ביוגרפיה

קמרון נולדה בסיאטל וושינגטון כקלואי סלסט הוסטרמן. היא בתו של פיליפ אלן הוסטרמן ובוני וואלס, שהתגרשו ויש לה אחות גדולה בשם קלייר הוסטרמן.
היא גדלה בביינברידג' איילנד, וושינגטון. כשהייתה ילדה היא למדה בחטיבת הביניים סאקאי. בגיל 8 החלה לשחק בתיאטרון הקהילתי. כשהייתה בת 14 משפחתה עברה ללוס אנגלוס, ארצות הברית, שם היא שרה במקהלה של בית הספר התיכון "ברנק".
קמרון היא חצי צרפתייה ומדברת צרפתית שוטפת, היא גרה שנים רבות בצרפת. היא הצהירה שעברה בריונות והייתה קורבן להתעללות בבית הספר שלה, החל מכיתה ה' עד סוף התיכון. למרות מה שעברה היא נשארה ממוקדת בחלום שלה להצליח בתחום הבידור ואמרה "אני מאוד מתלהבת להיות שחקנית וזמרת."
אביה התאבד בשנת 2011 כשהייתה בת 15.
דאב שינתה את שמה מקלואי לדאב כיוון שאביה קרא לה כך והיא רצתה להפוך את השם ליותר אישי.

קריירה

בשנת 2012, לוהקה לסדרה של ערוץ דיסני בשם "Bits and Pieces" (חלקים וחתיכות) בתפקיד אלנה בסופו של דבר הסדרה הפכה לליב ומאדי והיא קבלה תפקיד ראשי כפול (בתור ליב ומאדי).
הסדרה החלה בחו"ל ב-19 ביולי 2013 ובישראל ב-26 באוגוסט 2013. במהלך הסדרה הוציאה כמה שירים כמו "Better in Stereo" (שיר הפתיחה של הסדרה), קאבר לשיר "On Top of the World" של הלהקה "Imagine Dragons".
בפברואר 2014, אישרה את הדיווחים על התחלת הקלטת האלבום שלה. הסינגל הבא של דאב נקרא "Count Me In" ויצא ב-3 ביוני 2014. (בנוסף השיר הופיע בסדרה ליב ומאדי).
ב-2015 שיחקה בסרט "משימה סוף" בתפקיד ליז לארסון, לצד היילי סטיינפלד, סופי טרנר, ג'סיקה אלבה וסמואל ל. ג'קסון.
ב-2015 הקימו קמרון וראיין מקארתן להקה בשם "The Girl and the Dreamcatcher" (הילדה ולוכד החלומות). ב-1 באוקטובר 2015, הם שיחררו את השיר הראשון שלהם "Written in the Stars".
לאחר מכן החלה לשחק בסרט המקורי של ערוץ דיסני - "היורשים". בתאריך ה-18 במרץ 2016 הוציאה קאבר לשיר "Genie in a Bottle" שמבוצע במקור על ידי כריסטינה אגילרה.
בנוסף היא שיחקה את דמותה של סופי במחזמר "מאמה מיה!".
בנוסף עומד לצאת בספטמבר 2019 היורשים 3 בכיכוב דאב בתפקיד מאל.
באותה השנה קמרון קיבלה את התפקיד של שר הורוביץ במחזמר "קלולס" המוצג באוף ברודוויי, המבוסס על סרט פופולרי באותו השם.
כיום דאב מחזיקה בחשבון באינסטגרם עם יותר מ-25 מיליון עוקבים.

חיים אישיים

דאב קמרון יצאה עם השחקן ראיין מקארתן מהתאריך ה-6 באוגוסט 2013. (שניהם שיחקו ביחד בסדרה ליב ומאדי בתור דיגי, מאדי וליב ובנוסף שיחקו ביחד בסרט "R.L. Stine's Monsterville: Cabinet of Souls" בתור בת' והאנטר).
בתאריך ה-15 באפריל 2016 ראיין מקארתן פרסם תמונה בחשבון האינסטגרם שלו על האירוסים שלהם. בתאריך ה-5 באוקטובר 2016 השניים נפרדו.
בינואר 2017 דאב פרסמה ברשתות החברתיות שהיא יוצאת עם תומאס דוהרטי, אותו היא הכירה במהלך צילומי הסרט "היורשים 2".
מנולו גאביאדיני

קריירה

ב-14 במרץ 2010 ערך את הבכורה שלו במדי אטלנטה כאשר נכנס כמחליף במשחק נגד פארמה. ב-9 ביולי 2010 הושאל לסיטאדלה תמורת 500 אירו לעונה אחת, בעונה זו הוא הבקיע 5 שערים ב-27 משחקים. ביוני 2011 חזר לאטלנטה. ב-24 במרץ 2012 הבקיע את שער הבכורה שלו בניצחון על בולוניה. ב-24 באוגוסט 2012 עבר גאביאדיני ליובנטוס תמורת 3.5 מיליון אירו וכרטיס השחקן של ג'יימס טרויסי וכעבור כמה ימים השואל לבולוניה.
ב-17 בנובמבר 2010 ערך את הופעת הבכורה שלו במדי נבחרת איטליה עד גיל 21 במשחק נגד טורקיה. ב-29 במרץ 2011 הבקיע את שערו הראשון במסגרת בינלאומית נגד גרמניה. בסך הכל רשם 16 הופעות ו-10 שערים במדי הנבחרת הצעירה.
ב-15 באוגוסט 2012 ערך את הופעת הבכורה שלו במדי הנבחרת הבוגרת במסגרת משחק ידידות נגד אנגליה שנערך בברן.
בשנת 2013 עבר השחקן לשורות סמפדוריה מהליגה האיטלקית הבכירה.
בשנת 2015 עזב גאביאדיני את סמפדוריה ועבר לנאפולי.
ב-31 בינואר 2017 חתם בסאות'המפטון מהפרמייר ליג. ב-11 בינואר 2019 חזר לסמפדוריה וחתם לארבע וחצי שנים.
רוסלן סרגייב

רוסלן סרגייב (ברוסית: Руслан Сергеев; נולד ב-24 בדצמבר 1954) הוא פסל ישראלי. עיקר עבודותיו הם פסלים סביבתיים, בסגנון עבודותיו של האדריכל הקטלאני גאודי, המשלבים חומרים תעשייתיים כברזל ובטון משובצים בפסיפס של קרמיקה וזכוכית.

ביוגרפיה

סרגייב נולד בניז'ני נובגורוד,  רוסיה. בעל תואר שני בעיצוב מהאקדמיה לאמנות במינסק שבבלארוס משנת 1981. בשנת 1992 עלה לישראל. משנת 1982 מציג בתערוכות רבות ברחבי העולם (ארצות הברית, גרמניה, אנגליה, שווייץ, צרפת, רוסיה, גאורגיה בלארוס ועוד). פסליו מוצבים ב-21 יישובים בישראל ובפארקים (פארק בריטניה, יער המלאכים – לאנשים עם מוגבלויות על כיסא גלגלים ועיוורים וביער ארגנטינה).
בשנת 1996 פתח אמן סטודיו לפיסול אמנות פלסטית בירושלים.
סרגייב זכה 4 פעמים בפרס מפעל הפיס לעיצוב סביבתי.
באפריל 2005 פתח סרגייב את הגלריה שלו בבית אות המוצר הירושלמי בירושלים.
דין קורט

היסטוריה

ב-1910 קיבל מועדון הכדורגל בורנמות' פיסת אדמה בעיר בורנמות', ממשפחת קופר-דין המקומית, אשר על שמה נקרא האצטדיון. בשטח אדמה זה היה בור חצץ, אתר בנייה בהכנה. האצטדיון היה אמור להבנות עד לתחילת עונת 1910/1911, אך כאשר לא קרה הדבר, שיחקה הקבוצה במגרש בפארק קינגס הסמוך. לבסוף, הושלמה בניית האצטדיון בדצמבר 1910. אולם, מתקני האצטדיון לא היו קיימים, והשחקנים נאלצו לשמש בבית מלון סמוך כחדר הלבשה. בסיום בנייתו של האצטדיון, הוא הכיל יציע ישיבה בודד, בן 300 מושבים. בשנת 1924 נרכשו אביזרים שנותרו מתערוכת האימפריה הבריטית, ועל ידיהם נבנה יציע בן 3,700 מקומות ישיבה.
ב-14 באפריל 1948 נרשם שיא הצופים במשחק של בורנמות' לאותה תקופה, כאשר 25,495 צופים ראו את הקבוצה מפסידה 1-0 לקווינס פארק ריינג'רס. ב-2 במרץ 1957 נרשם שיא הצופים באצטדיון, אשר עומד על כנו עד היום, על 28,799 צופים, במשחק של בורנמות' מול מנצ'סטר יונייטד, במסגרת גביע ה-FA. זמן קצר לאחר מכן רכשה הקבוצה שטח צמוד לאצטדיון, ותכננה להשתמש בו להרחבת יציעים קיימים, בניית יציע חדש ובניית מרכז פנאי. אולם, במהלך הבנייה אזל תקציב הקבוצה, ובשנת 1984 נהרסו המבנים אשר נבנו באופן חלקי, ובמקומם נבנו בתי מגורים. ב-4 במרץ 1986 נרשם שיא הצופים השלילי במשחק ליגה באצטדיון, אשר עמד על 1,873, בתיקו 2-2 מול לינקולן סיטי.
האצטדיון נבנה מחדש באופן מוחלט בשנת 2001, כאשר המגרש סובב ב-90 מעלות, ותחומי האצטדיון התרחקו משכונות המגורים הסמוכות. עם עיכוב השלמת בניית האצטדיון לעונת 2001/2002, שיחקה בורנמות' את 8 משחקי הליגה הראשונים באצטדיון בעיירה דורצ'סטר הסמוכה. עם פתיחתו מחדש של דין קורט ב-10 בנובמבר, במשחק מול רקסהאם, נחשף שמו החדש של האצטדיון, 'פיטנס פירסט', וזאת על שם ספונסר הקבוצה באותו הזמן. עם פתיחתו המחודשת, נבנו רק שלושה יציעים. היציע הדרומי נחנך לקראת סוף 2005, אך לא נבנה בשלמותו.
ב-24 בפברואר 2004 כבש בדין קורט', חלוץ בורנמות', ג'יימס הייטר, את השלושער המהיר בהיסטוריה של הפוטבול ליג, כאשר הבקיע שלוש פעמים בתוך 2 דקות ו-20 שניות, בניצחון 0-6 על רקסהאם. בדצמבר 2005 נמכר האצטדיון מידי הקבוצה לקבוצת הנכסים הלונדונית 'סטראקטדן'. במסגרת המכירה נחתם הסכם "מכור ושכור בחזרה", לפיו שכרה הקבוצה את האצטדיון בחוזה לטווח ארוך, לאחר המכירה.
ביולי 2011 שונה שם האצטדיון ל'סיוורוד', לאחר שזכויות שם האצטדיון נמכרו לחברת הרכבים סיוורד. בפברואר 2012 שונה שם האצטדיון ל'גולדסטנדס', עקב שינויים בחברת סיוורד. במהלך קיץ 2013 נבנה יציע בן 2,400 מקומות ישיבה, במקום הפנוי לבנייה באזור היציע הדרומי, וזאת כתוצאה מהעפלת הקבוצה לצ'מפיונשיפ.
ביולי 2017 אישרה בורנמות' כי היא מחפשת מיקום לבניית אצטדיון חדש, בסמוך לאצטדיונה הנוכחי.
מלבד משחקי כדורגל, משמש האצטדיון לאירוח קונצרטים ומופעים מוזיקליים, כאשר בין היתר, הופיע בו אלטון ג'ון בשנת 2006.
מנזר פוטנה

מנזר פוטנה (ברומנית: Mănăstirea Putna) הוא מנזר רומני אורתודוקסי ואחד החשובים ברומניה מבחינה תרבותית, דתית ואמנותית. המנזר הוקם במהלך ימי הביניים בנסיכות מולדובה, וכמו אחרים הוא נבנה והוקדש בידי הנסיך שטפן הגדול. פוטנה נוסד על אדמות עליהן זרם הנחל פוטנה (אשר מקורו בהרי אובצ'ינה של בוקובינה). שטפן הגדול התפרסם בזכות בנייתו והשפעתו, כאשר בנה עשרות מנזרים וכנסיות ברחבי מולדובה (כביכול, הוא בנה מבנה דתי אחרי כל ניצחון צבאי חשוב שצלח). מנזר פוטנה מכיל את קברו של שטפן וחלק מבני משפחתו. בימינו הוא מוקד לצליינים. הסמלים אשר מעטרים את קברו הם עדויות לאמנות המולדבית בעת שלטונו של שטפן הגדול.

היסטוריה

אחרי ששטפן הגדול ניצח בקרב בו הוא כבש את מצודת קיליה, הוא החל את עבודות הבנייה של המנזר כאות תודה לאלוהים, ב-10 ביולי 1466. הכנסייה הייתה אמורה להיות מוקדשת למרים הבתולה. האמונה הייתה שבשטח שעליו המנזר נבנה פעם היה מבצר. ישנן עדויות ששטפן קנה באותו הזמן את הכפר ויקובו דה סוס תמורת 200 זלוטים (המטבע המקומי באותה התקופה), ונתן את תשואת האדמה לאוצר המנזר.
בניית פוטנה הושלמה כעבור 3 שנים, אבל הוא הוקדש רק אחרי 4 שנים נוספות, בגלל שהמולדובנים היו עסוקים בקרבות נוספים. ב-3 בספטמבר 1470, במהלך הטקס שהועבר על ידי שטפן בעצמו ושאר משפחתו, המנזר קיבל את התואר קדוש, ובך הפך עם הזמן לאתר הקדוש ביותר באזור.
מראה הנוכחי של המנזר נוצר בבנייה מחדש בין השנים 1653 ל-1662 בידי וסילה לופו ויורשיו. למרות שיסודו של המבנה בנוי בסגנון מולדובני מן המאות ה-15 וה-16, יש בו הרבה מאפיינים אדריכליים ואמנותיים של המאה ה-17.
למשך זמן ארוך, רווחה האמונה שהמבנה עוצב בידי אדריכל יווני בשם תאודור - אבל פירוש של כתבים מן העיר קיליה באותה התקופה מפריכים את הטענה הזו.